फिर आया 14 अगस्त, 2013 का वह दिन जिसने न केवल मुझसे मेरे साहित्यिक गुरु और धर्मपिता अपितु समग्र छत्तीसगढ़ के साहित्याकाश के चमकते सितारे साहित्य-ऋषि लाला जगदलपुरी जी को सदा के लिए हम सब से छीन लिया। इस दिन मैं महंत घासीदास स्मारक संग्रहालय, रायपुर के सभा-कक्ष में छत्तीसगढ़ राजभाषा आयोग द्वारा आयोजित कार्यक्रम में हिस्सा ले रहा होता हूँ, जहाँ भाई डॉ. सुधीर शर्मा लालाजी का जिक्र करते हैं। कार्यक्रम के बाद मैं अपनी बेटियों के घर बेमेतरा जाने के लिये निकल पड़ता हूँ कि रास्ते में ही रात के लगभग 8.30 से 9 बजे के बीच क्रमश: जगदलपुर से जगदीश चन्द्र दास, रुद्रनारायण पाणिग्राही, विनय श्रीवास्तव और देहरादून से राजीव रंजन प्रसाद तथा कोंडागाँव से मेरे बेटे नवनीत मोबाइल पर मुझे लालाजी के न रह जाने का दु:खद समाचार देते हैं। अगले दिन जगदलपुर से ही भाईजान एम. ए. रहीम और फिर हल्बी के अन्यतम कवि आदरणीय सोनसिंह पुजारी द्वारा भी यह समाचार मोबाइल द्वारा मुझे दिया जाता है। मैं विवशता में न तो उनकी अन्तिम यात्रा में सम्मिलित हो पाता हूँ और न कोंडागाँव तथा जगदलपुर में आयोजित शोक-सभा में। बेमेतरा में ही मैं अपनी पत्नी, बेटियों और जामाताओं के साथ उन्हें श्रद्धांजलि अर्पित करता हूँ। और फिर जब 27 तारीख को उनकी तेरहवीं पर मैं उनके घर पहुँचता हूँ तो मुझे न जाने क्या हो जाता है कि मैं यह भूल जाता हूँ कि लालाजी अब नहीं रहे। मैं उनके कमरे के ठीक सामने बरामदे में ऐसी जगह जा बैठता हूँ ; जहाँ से मैं लालाजी को देख सकूँ। तभी ध्यान हो आता है कि लालाजी तो अब नहीं रहे और यहाँ उनकी तेरहवीं का कार्यक्रम चल रहा है, जिसमें सम्मिलित होने के लिए मैं आया हूँ। तब मैं समझ पाता हूँ कि अब मैं न तो उनसे प्रत्यक्ष मिल सकूँगा और न वे मुझसे पूछ सकेंगे, और सब ठीक है, न?